5. Stram op! – Mål for forandring
I dette tema skal du lære mere om målene 11, 12, 16 og 17. De handler om, at vi skal tænke over vores forbrug, arbejde sammen og sørge for fred. Og de handler også om, at vi skal have byer, som er rare at bo i. Vi kan kun opnå Verdensmålene, hvis vi kan arbejde sammen. Så vi skal også have orden på politistationen og i ministerier.
I Danmark lever vi i fred, men sådan er det ikke alle steder. Amina Idle fra Somalia var nødt til at flygte fra sit hjem på grund af krig. Hun bor nu i en hytte af blikplader og klude, og tigger på gaden for at skaffe mad til sin familie.
Læs mere om Amina på Gapminders dollarstreet
Danmark skal være med til at støtte op om fred i andre lande. Det skal vi blandt andet ved at hjælpe de fattigste lande med at have demokratiske valg. Men vi har også vores egne problemer.
Vi smider for eksempel mad ud, som ikke fejler noget, og vi forurener naturen. Et af målene handler om at lave byer, som ikke forurener. Vi skal nemlig tænke over, hvordan vi lever. Og de små ændringer, som vi kan lave i hverdagen. En smart by er en by, hvor moderne teknologi hjælper os til at ændre mange daglige ting.
I boksene nedenunder finder du eksempler på, hvordan man helt konkret arbejder med temaerne i mål 11, 12, 16 og 17. Både ude i den store verden og herhjemme i Danmark. Du kan læse om en bæredygtig by i en Abu Dhabi og om hvordan Vejle bliver smartere.
Masdar er en by i Abu Dhabi, hvor mange virksomheder kan teste deres smarte teknologi. Byen er simpelthen skabt sådan, at den næsten ikke påvirker miljøet. Et gigantisk solenergi-anlæg og masser af solpaneler på væggene sørger for al strøm til byen.
Byen er indrammet af en mur, som beskytter den mod heden fra ørkenen omkring den. Bygninger og gader er bygget for at give så meget skygge som muligt og for at indfange kølige briser. Så skal der ikke bruges så meget strøm til air-condition.
Byen er en blanding af butikker, værksteder, kontorer og boliger. Så borgerne har let adgang til alt, og de ikke skal bruge lang transporttid. I nogle bygninger kan der både være arbejdspladser og boliger, så folk kan bo og arbejde samme sted.
Man passer meget på vandet i byen ved at have særlige langsomt flydende brusere, smarte vandmålere og genbrug af vandet til vanding af planter.
Oprindeligt er byen planlagt til ikke at have biler. I stedet planlagde man at bruge små elektriske vogne som på billedet.
Vejle vil bruge moderne teknologier til at skabe en bæredygtig og lærende by. Derfor satser byen stort på, at skoleelever, lærere og alle andre borgere anvender it i dagligdagen.
For eksempel kommer Vejles skoleelever i et særligt digitalt værksted. Her lærer de at forstå og bruge teknologi. Her kan de undersøge, teste og designe forskellige teknologiske ting. En anden sjov ting, som Vejle planlægger er, at folk kan betale for at parkere via deres mobil. En app modtager både penge og kan guide dem hen til den nærmeste ledige plads.
Handicappede får hjælp via QR-koder. De bliver monteret forskellige steder i hjemmet. Når personen scanner koderne, får han eller hun vejledning i, hvordan vaskemaskinen eller kaffemaskinen skal betjenes. Særlige programmer på tablets hjælper andre med genoptræning. Det kan for eksempel være at spille spil eller lave særlige øvelser.
Gadelysene i Vejle er også blevet smartere. LED-lamper bruger meget mindre strøm og holder meget længere. De er så billige, at byen nu har tændte lamper hele natten. De dæmper bare lysstyrken en smule i de sene nattetimer.
Bæredygtighed og styrket samarbejde er meget populære emner, men det er ikke altid lige til at finde ud af hvad det præcis går ud på.
Prøv at tage kontakt til jeres lokalpolitikerne. Få arrangeret et besøg på rådhuset eller kommunekontoret. Er der nogen projekter i jeres kommune, der arbejder for bæredygtighed. Spørg politikerne til hvad de vil gøre for at bidrage til Verdensmålene i lokalområdet og i resten af Danmark. Hvordan kan kommunerne være med til at fremme viden om målene?
Et af målene for en Smart City er at give byens indbyggere lettere adgang til politikerne. Du kan for eksempel prøve at spørge dine forældre, om de føler at de kan snakke med lokalpolitikerne. Er der områder hvor de tænker at byen kunne gøres smartere med teknologi?
Flere mener at den smarte by lider af "pilot syge", hvor projekterne aldrig kommer ud over det indledende forsøg. De kommer aldrig ordentligt igang. Kan I finde eksempler på dette i jeres byer eller kommuner?
I klassen kan I overveje om det er muligt at gøre skolen smart? Hvilke ting fra smarte byer kan bruges i skolen?
Er der andre skoler i Danmark som bruger ny teknologi i undervisningen? Tror I at det virker?
Hvordan kan hensyn til miljøet tages med i skolen? Genbrug, strøm og vand, sund mad og andet.